Joe Gomez

Joseph David ”Joe” Gomez (s. 23. toukokuuta 1997 Catford) on englantilainen jalkapalloilija, joka edustaa Valioliigassa pelaavaa Liverpool FC:tä. Oikeajalkainen Gomez on pelipaikaltaan keskuspuolustaja, mutta voi pelata myös oikeana tai vasempana laitapuolustajana.
Ura.
Seurajoukkueura.
Gomezin kasvattajaseura on Charlton Athletic. Hän debytoi seuran ykkösjoukkueen paidassa Englannin toiseksi korkeimmalla sarjatasolla Mestaruussarjassa kaudella 2014−2015. Hän pelasi kauden aikana 21 ottelua. Kesäkuussa 2015 Valioliigan Liverpool FC ilmoitti tehneensä sopimuksen Gomezin kanssa.
Gomez pelasi debyyttikaudellaan Liverpoolin viisi ensimmäistä valioliigaottelua ja kaksi Eurooppa-liigan ottelua. Lokakuussa hän sai ristisidevamman, joka piti hänet koko loppukauden sivussa. Ennen kauden 2016−2017 alkua saamansa akillesjännevamman vuoksi hän toipui pelikuntoon vasta marraskuussa. Hän pelasi kauden aikana ykkösjoukkueessa vain kolme FA Cupin ottelua.
Gomez pelasi kaudella 2017−2018 kaikkiaan 23 valioliigaottelua. Hän pelasi viisi ottelua myös Mestarien liigassa. Tappiollisen loppuottelun aikaan hän kärsi nilkkavammasta. Seuraavalla kaudella hän pelasi vakiokokoonpanossa joulukuun alkuun asti, minkä jälkeen joutui olemaan nilkkaleikkauksen vuoksi sivussa huhtikuun loppupuolelle saakka. Valioliigassa hän pelasi kauden aikana 16 ottelua. Mestarien liigassa hän pelasi yhdeksässä ottelussa. Voittoisassa loppuottelussa Tottenhamia vastaan hän tuli kentälle hetki ennen pelin loppua.
Gomez pelasi 28 Valioliigaottelua Liverpoolin mestaruuskaudella 2019–2020. Hän voitti myös seurajoukkueiden maailmanmestaruuden ja UEFA Super Cupin. Mestarien liigassa hän pelasi seitsemän ottelua. Kaudella 2020–2021 hän ehti pelata vain seitsemän ottelua Valioliigassa ja kolme Mestarien liigassa ennen kuin joutui loppukaudeksi sivuun polvivamman vuoksi. Kaudella 2021–2022 hän pelasi kahdeksan valioliigaottelua ja seitsemän peliä Mestarien liigassa, tappiollisessa finaalissa hän istui vaihdossa. Hän pelasi kaksi ottelua FA Cupissa ja neljä liigacupissa, muttei päässyt pelaamaan kummassakaan voittoon päättyneessä loppuottelussa. Seuraavalla kaudella hän pelasi Valioliigassa 21 ja –Mestarien liigassa viisi ottelua. Kaudella 2023–2024 hän pelasi 32 valioliigaottelua, joista 17 avauskokoonpanossa. Eurooppa-liigassa hän pelasi kaikissa kymmenessä ottelussa ja syötti kaksi maalia. Liverpoolin voittamassa liigacupissa hän oli avauksessa neljässä ottelussa ja tuli loppuottelussa ensimmäisellä jaksolla vaihdosta kentälle. Liverpoolin mestaruuskaudella 2024–2025 hän pelasi ennen vuodenvaihdetta yhdeksän valioliigaottelua, joista avauskokoonpanossa kuusi peliä. Kevätkaudella hän oli 4,5 kuukautta sivussa hamstring-vamman vuoksi. Mestarien liigassa hän oli kerran avauksessa ja tuli kolme kertaa vaihdosta kentälle.
Maajoukkueura.
Gomez voitti Englannin joukkueen kanssa kultaa alle 17-vuotiaiden Euroopan-mestaruuskilpailuista Maltalta 2014 pelaten täydet minuutit Englannin jokaisessa ottelussa. Gomez nimettiin myös turnauksen tähdistöjoukkueeseen. Hän pelasi myös Englannin alle 16-, 19- ja 21-vuotiaiden maajoukkueissa. Ensimmäisen ottelunsa Englannin jalkapallomaajoukkueessa hän pelasi maaottelussa Saksaa vastaan marraskuussa 2017. Hän on pelannut kaikkiaan 15 A-maaottelua, joista yksi on ollut EM-karsintaottelu, kuusi Kansojen liigan otteluita ja kahdeksan maaotteluita. Hän kuului Englannin joukkueeseen EM-kilpailuissa 2024, muttei saanut hopeajoukkueessa peliaikaa.
Saavutukset.
Englanti
Liverpool